Η **Μπριτ Βέ(ε)ρμαν** (ολλανδ. *Britt Weerman*, γενν. 13 Ιουνίου 2003) είναι Ολλανδή αθλήτρια του στίβου, και συγκεκριμένα του άλματος εις ύψος. Η μεγαλύτερη διάκρισή της μέχρι στιγμής είναι ότι κέρδισε το αργυρό μετάλλιο στο Ευρωπαϊκό Πρωτάθλημα Κλειστού Στίβου του 2023.

Η Μπριτ Βέρμαν γεννήθηκε στην πόλη Άσσεν της βόρειας Ολλανδίας. Αρχικώς επιδόθηκε στην ενόργανη γυμναστική, από την ηλικία των 6 ετών, μέχρι που τη σταμάτησε εξαιτίας βλάβης στον χόνδρο στην άρθρωση του αγκώνα, σε ηλικία 13 ετών. Μετέπειτα σπούδασε εμπορική οικονομία στο «Ινστιτούτο Γιόχαν Κρόιφ», ένα ίδρυμα για την εκπαίδευση στο αθλητικό μάνατζμεντ. Η αθλήτρια έχει ύψος 1,74 μέτρα και ασχολήθηκε εκτός από το άλμα εις ύψος με τους δρόμους 60 και 100 μέτρων μετ' εμποδίων.

Σταδιοδρομία
------------

Η Βέρμαν στο Ευρωπαϊκό Πρωτάθλημα Κλειστού Στίβου του 2023 στην Κωνσταντινούπολη
Το 2020, σε ηλικία 16-17 ετών, η Βέρμαν κέρδισε τα ολλανδικά εφηβικά πρωταθλήματα κλειστού και ανοικτού στίβου στο άλμα εις ύψος. Το επόμενο έτος κέρδισε το χρυσό μετάλλιο στο Ευρωπαϊκό Πρωτάθλημα Στίβου για αθλητές κάτω των 20 ετών, που διεξήχθη στο Τάλιν της Εσθονίας με άλμα 1,88 μέτρα.

Το 2022 η τότε 19χρονη ακόμα Βέρμαν κατέρριψε το ολλανδικό εθνικό ρεκόρ γυναικών στο άλμα εις ύψος, με επίδοση 1,95 μέτρα σε αγώνες στο Νίνοβε του Βελγίου, βελτιώνοντας το ατομικό ρεκόρ της κατά 7 εκατοστά. Τον Αύγουστο του ίδιου έτους κέρδισε το αργυρό μετάλλιο στο Παγκόσμιο Πρωτάθλημα Στίβου για αθλητές κάτω των 20 ετών, που διεξήχθη στο Κάλι (Κολομβία), με επίδοση 1,93 μ. (πρώτη ήλθε η νεότερή της Εσθονή Κάρμεν Μπρούους με 1,95 μέτρα). Δεν δίστασε να αγωνισθεί τον ίδιο μήνα και στους Πανευρωπαϊκούς αγώνες του Μονάχου, όπου κατέλαβε την τέταρτη θέση, αλλά με την ίδια επίδοση με εκείνη της τρίτης (της Σέρβας Αγγελίνας Τόπιτς, 1,93 μέτρα).

Στις 3 Φεβρουαρίου 2023 η Βέρμαν κατέρριψε το ολλανδικό ρεκόρ γυναικών και στον κλειστό στίβο, και μάλιστα βελτιώνοντας με 1,96 μ. κατά 3 εκατοστά την προηγούμενη επίδοση, σε αγώνες στο Βάινχάιμ της Γερμανίας. Ισοφάρισε αυτή την επίδοση στο Ευρωπαϊκό Πρωτάθλημα Κλειστού Στίβου τον επόμενο μήνα στην Κωνσταντινούπολη, παίρνοντας το αργυρό μετάλλιο (πρώτη ήταν η Yaroslava Mahuchikh). Αυτό ήταν το πρώτο μετάλλιο για Ολλανδή αθλήτρια στο άλμα εις ύψος στο Ευρωπαϊκό Κλειστού Στίβου μετά από σχεδόν μισό αιώνα, συγκεκριμένα μετά το χάλκινο μετάλλιο της Ανεμίκε Μπόουμα το 1975.

### Ατομικά ρεκόρ

* Άλμα εις ύψος ανοικτού στίβου: 1,95 μ. (Νίνοβε 2022) εθνικό (ολλανδικό) ρεκόρ γυναικών και νεάνιδων
* Άλμα εις ύψος κλειστού στίβου: 1,96 μ. (Βάινχάιμ 2023), εθνικό ρεκόρ

### Τίτλοι στο Πρωτάθλημα Ολλανδίας

* + Ανοικτού στίβου: 2020, 2022
	+ Κλειστού στίβου: 2020, 2021, 2022, 2023

Παραπομπές
----------

1. 1 2 3  «Britt WEERMAN – Athlete Profile». *World Athletics*. Ανακτήθηκε στις 1 Ιανουαρίου 2023.
2. ↑  Vreeswijk, Bert. «Hoogspringster Britt Weerman legt de lat hoog». *baan-atletiek.nl* (στα Ολλανδικά). Αρχειοθετήθηκε από το πρωτότυπο στις 11 Φεβρουαρίου 2023. Ανακτήθηκε στις 11 Φεβρουαρίου 2023.
3. ↑  Otten, Boudewijn (8 Φεβρουαρίου 2022). «Noordelijk Sporttalent van het Jaar, je zult het maar zijn... en Britt is het». *HanzeMag.nl* (στα Ολλανδικά). Hanze University of Applied Sciences. Ανακτήθηκε στις 11 Φεβρουαρίου 2023.
4. ↑  «Askag lands a rare horizontal jump double on the final day in Tallinn». *European Athletics*. 18 Ιουλίου 2021. Ανακτήθηκε στις 13 Φεβρουαρίου 2023.
5. ↑  van Akkeren, Gert (16 Ιουλίου 2022). «Britt Weerman van Groningen Atletiek verbetert nationaal record hoogspringen». *Omroep Organisatie Groningen* (στα Ολλανδικά). Ανακτήθηκε στις 11 Φεβρουαρίου 2023.
6. ↑  Whittington, Jess (6 Αυγούστου 2022). «Three things to watch on day six in Cali: all good things must come to an end». *World Athletics*. Ανακτήθηκε στις 11 Φεβρουαρίου 2023.
7. ↑  Mulder, Karin (8 Αυγούστου 2022). «Britt Weerman na WK-zilver: 'Ben niet zo uitbundig, maar wel superblij'». *RTV Drenthe* (στα Ολλανδικά). Ανακτήθηκε στις 13 Φεβρουαρίου 2023.
8. ↑  «Hoogspringster Weerman scherpt eigen nationale indoorrecord aan tot 1,96 meter». *Nederlandse Omroep Stichting* (στα Ολλανδικά). 3 Φεβρουαρίου 2023. Ανακτήθηκε στις 3 Φεβρουαρίου 2023.
9. ↑  Jansen, Sjoerd (11 Μαρτίου 2023). «Britt Weerman is een ranke hinde, een soepele slang en een koele kikker. Portret van een hoogspringtopper uit Assen en lid van Groningen Atletiek». *Dagblad van het Noorden* (στα Ολλανδικά). Ανακτήθηκε στις 11 Μαρτίου 2023.

Εξωτερικοί σύνδεσμοι
--------------------

* H Μπριτ Βέρμαν στον ιστότοπο της World Athletics
* Η Βέρμαν στον ιστότοπο της Ευρωπαϊκής Ομοσπονδίας Στίβου